དུད་ཁ་བཞི་བཅུ་ཙམ་ཡོད་པའི་གྲོང་པའི་ཁང་པ་ཚང་མ་གཅིག་ལ་གཅིག་སྦྲེལ་ནས་ཆགས་ཏེ་བར་སྟོང་ནི་མི་གཅིག་གཉིས་ཐར་བ་ཙམ་ལས་མི་འདུགགྲོང་པ་ནང་མི་རྒན་ཚོས་མགོ་རས་ནག་པོ་དཀྲིས་པ་ལས་ན་གཞོན་ཚོས་དཀར་ནག་གང་ཡང་དཀྲིས་མེད་པར་རྒྱ་ཆས་སྤྲས་འདུགདུད་ཁ་སོ་སོས་སྒོ་ར་ནང་བྱ་དཀར་པོ་དང་དམར་པོ་མང་པོ་གསོས་ཡོད་པས་བྱ་སྐད་ནི་གཅིག་འཇགས་གཅིག་ལངས་རེད།དེ་ནི་བྱ་སྒོང་དང་བྱ་ཤ་ཙམ་གྱི་ཆེད་དུ་མིན་པར་གོང་དུ་བཤད་པ་ལྟར་ཡུལ་མི་ཚོས་གཞི་བདག་ལ་བྱ་དཀར་པོ་དང་གོས་སྐུ་བཤམས་སྟོན་གྱི་དུས་སུ་བྱ་དམར་པོ་དམར་མཆོད་བྱེད་པས་ཡིན་རྒྱུ་རེད།ཁང་པ་ནི་རྒྱ་ཆུང་ལ་རྩིག་པའི་ཕྱི་རྩིག་དང་ནང་རྩིག་གཉིས་ཀ་ལ་དང་དོད་མི་བྱེད་པར་ཅི་འདོད་གང་འདོད་ཀྱིས་བརྩིགས་པ་ལྟར་སྣང་བ་ནི་རྩིག་བཟོའི་ལག་ཤེས་དེ་ཙམ་མ་དར་གོང་གི་རྩིག་སྲོལ་འདྲ་མོ་ཞིག་རེད།སྒོའི་ཀླད་ལ་ཕྱེ་དཀར་པོས་ཤིང་ཡར་སྐྱེས་ཀྱི་ཁ་དབྲག་ལྟ་བུའི་རི་མོ་བརྩེགས་ནས་བྲིས་ཡོད་པ་དེ་ནི་གཉེན་སྟོན་དང་གོས་སྐུ་བཤམས་སྟོན་བྱས་རྗེས་གཡང་འགུགས་པའི་ཆེད་དུ་བྲིས་པ་རེད་ཟེར།དེ་ནི་ཁམས་ཕྱོགས་ཀྱི་མི་ཉག་ས་ཁུལ་འགའ་དང་འདྲ་མོ་འདུག